text: Hundelufter truet af HA'er
  05 september 2011 kl. 11.20
  En 36-årig mand med tilknytning til Hells Angels er fængslet i fire uger i et lukket grundlovsforhør. Han sigtes for at true en tilfældig hundelufter ved rockerborgen på Ingemanns Alle i Esbjerg.
  En mand, som luftede sin hund tæt ved rockerborgen, blev bedt om at gå. Den 36-årige truede manden verbalt. Ifølge politiet provokerede han ikke rockerne. 
  Og han fik at vide, at hvis han kontaktede politiet, ville han få tæsk.
  
  Utrygge naboer
  Episoden fandt sted ved 17-tiden søndag. 
  Trods truslerne anmeldte hundelufteren sagen til politiet. Den 36-årige mand sigtes for trusler - og trusler mod vidner. 
  Ved begge rockerborge i Esbjerg er der konstant vagtposter udstationeret. Alle biler, der nærmer sig rockerborgen hos Hells Angels, bliver noteret - og vagterne registrerer alle, der kommer i nærheden. 
  Så sent som fredag udtalte en repræsentant for Bandidos-gruppen "Guardias Diablo", at naboer ikke har grund til at være utrygge. Der er tale om en kamp mellem to rockerklubber. Men flere beboerer nær klubhuset i Finlandsgade er flytttet eller overvejer det.
  Med dagens fængsling er 12 rockere sat ud af spillet med fire ugers fængslinger.
  